Kazlų Rūdos Elmos mokyklos-darželio Ąžuolų Būdos universalus daugiafunkcis centras

Kazlų Rūdos „Elmos“ mokyklos-darželio Ąžuolų Būdos universalus daugiafunkcis centras (Ąžuolų Būdos UDC) – Ąžuolų Būdos ir aplinkinių kaimų švietimo, kultūros, sportinės, socialinės veiklos centras, įsikūręs buvusioje Ąžuolų Būdos pagrindinėje mokykloje Kazlų Rūdos savivaldybėje. Steigėjas Kazlų Rūdos savivaldybės taryba. Ąžuolų Būdos UDC veikia mišri priešmokyklinio ugdymo grupė, pradinė mokykla, biblioteka, kultūros ir sporto centrai, bei  Ąžuolų Būdos kaimo bendruomenės  vaikų dienos centras „Ąžuoliukas“.

Istorija 

1912 m. įkurta pradžios mokykla, nuo 1950 m. veikė septynmetė, nuo 1961 m. aštuonmetė, nuo 2002 m. 10 klasių pagrindinė mokykla. 2010 m. Ąžuolų Būdos pagrindinė mokykla prijungta prie Kazlų Rūdos pagrindinės mokyklos „Elma“ (nuo 2011 m. pavadintos Kazlų Rūdos „Elmos“ progimnazija).

Pirmoji pradžios mokykla kūrėsi prie Vabalkšnės upelio, Kauno – Marijampolės plento kairėje pusėje, ant kalvelės (sovietmečiu čia buvo kolūkio „Šviesos kelias“, vėliau – „Ąžuolo“ kontoros pastatai). 1912 m. žydas Šafira savo gyvenamajame name išnuomojo vieną kambarį pradžios mokyklai. Joje veikė trys skyriai. Mokėsi apie 30 vaikų. Per Pirmąjį pasaulinį karą mokykloje  pamokų  nebuvo  beveik  dvejus  metus.  Vokiečių  okupacijos  metu 1916–1917 m. mokyklai patalpas išnuomojo žydas Elinas. Vėliau mokykla perkelta į valsčiaus parūpintas patalpas, kur dabar stovi Ąžuolų Būdos parduotuvė ir paštas. 1920 m. išnuomotas Augustino  Ritmejerio  gyvenamo  namo  kambarys (ties plento posūkiu). Veikė keturi skyriai. Klasė įrengta seklyčioje su mažais langeliais, vaikams nepritaikytais kaimiškais suolais, ant kurių sėdėdavo po penkis vaikus, o kai kuriems tekdavo  ir  stovėti.  Vėliau mokykla gavo kambarį Jono Krygerio name. 1929 m. Ąžuolų Būdoje veikė penki skyriai ir mokėsi apie  60 mokinių.

Pradžios  mokykla  buvo dviejų komplektų: vienas komplektas nuo 1923 m., antras – nuo 1925 m. Tai tęsėsi iki 1934 m. Naujas  mokyklos  dviejų  aukštų  medinis  pastatas  išaugo 1935 m. Statybinę medžiagą suvežė aplinkinių kaimų gyventojai. 
Pirmame aukšte buvo dviejų klasių salės ir rūbinė, bei mokytojų kambarys, antrame aukšte – du butai mokytojams.  

Sovietmečiu, įvedus mokykloje septynmetį mokslą, o vėliau ir aštuonmetį, mokykla pakeitė pavadinimą: 1944–1945 m. buvo vadinama  „Ąžuolų  Būdos  septynmete  mokykla“,  o  nuo  1961–1962 m. – „Kazlų Rūdos raj. Ąžuolų Būdos aštuonmete mokykla“. Nuo 1963–1964 m. – „Kapsuko raj. Ąžuolų Būdos aštuonmete mokykla“. 1964 m. prie senojo mokyklos pastato buvo pristatytas 9 
m pločio priestatas. 1969 m. įvestas centrinis  šildymas, kurį  finansavo  Gudelių  kolūkis. 

1973 m. prie mokyklos pastato pristatytas dar vienas priestatas, kuriame tilpo du kabinetai ir koridorius. Mokyklos kieme įrengtas pastatas su darbinio mokymo kabinetais. Antrame šio pastato aukšte įrengta sporto salė. 

1988–1989  m.  pastatytas  priestatas  rūbinei. Mokyklos rėmėjai buvo Kazlų  Rūdos mechaninė  gamykla, „Šviesos“ kolūkis, vėliau „Ąžuolo“ kolūkis, Kazlų Rūdos miškų ūkis.

Direktoriai 
Antanas Valaitis
Vida Jakevičienė

Nuorodos 

 Kazlų Rūdos „Elmos“ mokyklos-darželio svetainė. Apie Ąžuolų Būdos UDC

Kazlų Rūdos savivaldybės mokyklos